**Informații suplimentare privind procesul de acordare a locurilor în căminele U.B., în etapa I, pentru studenţii F.I.U.B.**

**Comisia de cazare a F.I.U.B.** a urmat îndeaproape *Metodologia privind cazarea în căminele Universității din București*, votată în ședința Senatului din 17 iulie 2024, și *Ghidul pentru cazarea studenților Facultății de Istorie în anul universitar 2025-2026.*

**Printre principiile luate în considerare de către Comisia de cazare menționăm:**

* Respectarea priorităților de cazare, conform *Metodologiei privind cazarea în căminele U.B.*, art. 17 și a criteriilor academic, social și medical;
* Respectarea asigurării unui procent de minimum 5% din totalul de locuri alocate F.I.U.B., pentru fiecare criteriu (academic, social, medical), cu condiția să existe un număr minim de cereri pentru a depăși acest prag (*Ghidul pentru cazarea studenților FIUB*, 4.1.);
* Asigurarea unei distribuții echitabile în funcție de specializări, programe de licență, master și doctorat, care a avut în vedere numărul de cereri pentru fiecare specializare/program de master și ponderea lor atât din numărul total de studenți înscriși la fiecare specializare/program de master/doctorat, cât și din numărul total de cereri valide depuse înainte de termenul limită. (*Ghidul pentru cazarea studenților FIUB*, 4.2, 4.3);
* Media obținută (inclusiv pentru prioritățile de cazare, criteriile medical și social);
* Respectarea principiului continuității pentru studenții din anul II și III (ciclul licență) și studenții din anul II (Master);
* Opțiunile studenților (cămin, cameră, cu cine vor să împartă camera);
* Criterii suplimentare, luate în calcul, pe lângă criteriul performanței în activitatea academică studențească;
* Studenții F.I.U.B. bursieri Erasmus **nu beneficiază de un loc în căminele U.B. în perioada stagiului în universitățile din străinătate. Studenții în stagiu Erasmus în semestrul I, vor primi cazare în căminele U.B. în semestrul II (**este necesară o notificare prealabilă circa 3 săptămâni către cazare.istorie@unibuc.ro, andrei.sora@unibuc.ro; cazare@rectorat.unibuc.ro – cu subiectul student Erasmus).Studenții în stagiu Erasmus în semestrul II vor elibera camera de cămin înaintea plecării în acest stagiu, urmând ca o parte din colegii plecați în semestrul I să fie cazați pe locurile lăsate libere.
* Având în vedere faptul că în acest an universitar nu au fost acordate locuri în căminul Theodor Pallady 2, comisia a ținut cont de celelalte opțiuni enumerate în cereri și de criteriul medie.

Activitatea Comisiei a fost îngreunată și de faptul că un număr foarte mare de studenți nu au respectat modalitatea de transmitere a documentelor așa cum a fost precizată în *Ghidul pentru cazarea studenților FIUB* și într-o primă etapă au transmis doar o parte dintre documente necesare (mai ales pentru a fi încadrați la criteriul social).